[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.3.2006

SEC(2006) 371 τελικό

Πρόταση

ΕΣΩΤΕΡΙΚΗ ΣΥΜΦΩΝΙΑ

μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των κρατών μελών της αφετέρου, η οποία υπεγράφη στο Κοτονού (Μπενίν) στις 23 Ιουνίου 2000 και αναθεωρήθηκε στο Λουξεμβούργο (Μεγάλο Δουκάτο του Λουξεμβούργου) στις 25 Ιουνίου 2005, καθώς και για τη χορήγηση χρηματοδοτικής ενίσχυσης στις Υπερπόντιες Χώρες και Εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ενόψει της γεωγραφικής συνεργασίας με τα κράτη της Αφρικής, της Καραϊβικής και του Ειρηνικού (ΑΚΕ) στο πλαίσιο του πολυετούς χρηματοδοτικού πλαισίου συνεργασίας μετά το ένατο ΕΤΑ βάσει της συμφωνίας συνεργασίας ΑΚΕ-ΕΚ, το Ευρωπαϊκό Συμβούλιο της 16ης Δεκεμβρίου 2005 έλαβε αποφάσεις σχετικά με την καλυπτόμενη περίοδο (2008-2013), με το ποσό που θα διατεθεί στις χώρες ΑΚΕ (22.682 εκατομμύρια σε τρέχουσες τιμές, εξαιρουμένων των δαπανών ενίσχυσης), με τον μηχανισμό χρηματοδότησης (διακυβερνητικό Ευρωπαϊκό Ταμείο Ανάπτυξης — ΕΤΑ) και με την κλίμακα συνεισφοράς (που είναι κάτι ανάμεσα στην κλίμακα του 9ου ΕΤΑ και στην εκτιμώμενη δημοσιονομική συνεισφορά). Πάνω σ’αυτή τη βάση καταρτίστηκε ένα πολυετές πλαίσιο χρηματοδότησης για την περίοδο 2008-2013 καθώς και μία συμπληρωματική εσωτερική συμφωνία. Επισυνάπτεται προσωρινή προσομοίωση της στάθμισης των ψήφων όσον αφορά την επιτροπή του 10ου ΕΤΑ με βάση την κλίμακα συνεισφοράς που ενέκρινε το Ευρωπαϊκό Συμβούλιο το Δεκέμβριο του 2005. Για τις δαπάνες στήριξης ζητείται πρόσθετη χρηματοδότηση, η οποία ανέρχεται στο 4% των πιστώσεων που διαχειρίζεται η Επιτροπή. Πρόκειται για μία σημαντική αύξηση σε σύγκριση με το 9ο ΕΤΑ και αντανακλά τη θέληση της Επιτροπής να λάβει περισσότερο υπόψη της τις πραγματικές δαπάνες στήριξης που πρόκειται να διατεθούν για την υλοποίηση του ΕΤΑ, συμπεριλαμβανομένου του πρόσθετου κόστους που προκύπτει από την ανάθεση της διαχείρισης της ενίσχυσης στις αντιπροσωπείες και από την αύξηση των ελέγχων.

Η εσωτερική συμφωνία πρέπει να κυρωθεί από όλα τα κράτη μέλη, πριν τεθεί σε ισχύ. Η προηγούμενη εμπειρία έχει δείξει ότι αυτή η διαδικασία κύρωσης μπορεί να διαρκέσει δύο χρόνια ή περισσότερο από την ημερομηνία υπογραφής της συμφωνίας. Όταν υπέγραψαν την αναθεώρηση της συμφωνίας εταιρικής σχέσης ΑΚΕ-ΕΚ στις 25 Ιουνίου 2005, τα κράτη ΑΚΕ και η ΕΚ προέβησαν για το λόγο αυτό στην ακόλουθη κοινή δήλωση “καθένα από τα συμβαλλόμενα μέρη θα προσπαθήσει να εφαρμόσει τη διαδικασία κύρωσης της αναθεωρημένης συμφωνίας του Κοτονού εντός 18 μηνών από την υπογραφή της, σεβόμενο τις εθνικές και κοινοτικές αρμοδιότητες και διαδικασίες”. Επειδή οι πιστώσεις του 9ου ΕΤΑ αναμένεται να δεσμευθούν όλες μέχρι το τέλος του 2007, πρέπει να διασφαλιστεί ότι το 10ο ΕΤΑ θα τεθεί σε ισχύ την πρώτη ημέρα του 2008, ώστε η διαδικασία κύρωσης να αρχίσει το συντομότερο δυνατό, δηλαδή αμέσως μετά την έγκριση από το Συμβούλιο Υπουργών ΑΚΕ-ΕΚ του σχετικού πολυετούς χρηματοδοτικού πλαισίου για την περίοδο 2008-2013, η οποία είναι προγραμματισμένη για τις αρχές Ιουνίου του 2006.

Σύμφωνα με το 9ο ΕΤΑ, η εσωτερική συμφωνία δεν καλύπτει μόνο τη χρηματοδότηση της κοινοτικής ενίσχυσης βάσει του χρηματοδοτικού πρωτοκόλλου αλλά και τη διαχείριση και τη διάθεσή της περιλαμβανομένων και των διαδικασιών επιτροπολογίας. Η εσωτερική συμφωνία προβλέπει ότι τα άρθρα που δεν επηρεάζουν τη χρηματοδότηση και την κλίμακα συνεισφοράς μπορούν να τροποποιηθούν από το Συμβούλιο με ομόφωνη απόφασή του.

Σύμφωνα με τη δέσμευση που έχει αναλάβει η Κοινότητα όσον αφορά την εναρμόνιση, η υλοποίηση του 10ου ΕΤΑ πρέπει να γίνει σύμφωνα με τις ρυθμίσεις που θα συμφωνηθούν μετά τις συζητήσεις σχετικά με το “μέσο αναπτυξιακής και οικονομικής συνεργασίας” στο πλαίσιο των δημοσιονομικών προοπτικών 2007-2013. Επειδή οι συζητήσεις αυτές ενδέχεται να χρειαστούν περισσότερο χρόνο, η προτεινόμενη εσωτερική συμφωνία για το 10ο ΕΤΑ καλύπτει μόνο τις πτυχές που χρειάζονται κύρωση. Πρόκειται κυρίως για τις δημοσιονομικές πτυχές και για την επιβεβαίωση ότι θα συσταθεί μία κατάλληλη επιτροπή διαχείρισης — τα ειδικά καθήκοντα αυτής της επιτροπής όσον αφορά τον προγραμματισμό και τη λήψη αποφάσεων θα αποτελέσουν αντικείμενο ενός χωριστού κανονισμού του Συμβουλίου. Κατ’αυτό τον τρόπο θα διευκολυνθεί η έγκαιρη έγκριση μιας απλοποιημένης εσωτερικής συμφωνίας. Ο χρηματοδοτικός κανονισμός για το 10ο ΕΤΑ θα καταρτιστεί αργότερα, μετά την ολοκλήρωση της διαδικασίας απλοποίησης των κανονισμών σχετικά με τον γενικό προϋπολογισμό, η οποία έχει επίσης ως στόχο τον όσο το δυνατόν μεγαλύτερο εξορθολογισμό της διαδικασίας.

Η εσωτερική συμφωνία για το 10ο ΕΤΑ επιβεβαιώνει την αρχή της ρήτρας λήξης ισχύος, η οποία σημαίνει ότι οι πιστώσεις από προηγούμενα ΕΤΑ δεν μπορούν πλέον να δεσμευθούν μετά την έναρξη της ισχύος του 10ου ΕΤΑ ούτε μπορούν να δεσμευθούν εκ νέου πιστώσεις από προηγούμενα ΕΤΑ που αποδεσμεύθηκαν μετά την ημερομηνία αυτή. Μπορούν όμως να επανεγγραφούν αργότερα στον προϋπολογισμό. Η νέα εσωτερική συμφωνία εξάλλου ανοίγει το δρόμο για μεταγενέστερες αυξήσεις όσον αφορά τις συνεισφορές των κρατών μελών ενόψει των πρόσφατων δεσμεύσεών τους να αυξήσουν σημαντικά την επίσημη αναπτυξιακή τους βοήθεια κατά την περίοδο που καλύπτεται από το πολυετές χρηματοδοτικό πλαίσιο 2008-2013 και να διαθέσουν τουλάχιστον το 50% αυτών των αυξήσεων για την Αφρική. Η συμφωνία αυτή εξάλλου αφήνει επαρκή περιθώρια για περαιτέρω προσαρμογές μετά την αναθεώρηση του προϋπολογισμού που προβλέπεται για την περίοδο 2008-2009.

Δεδομένου ότι το Ευρωπαϊκό Συμβούλιο της 16ης Δεκεμβρίου 2005 αποφάσισε να επανέλθει στο υφιστάμενο διακυβερνητικό ΕΤΑ, θα πρέπει να διατεθούν πρόσθετοι πόροι στο πλαίσιο του 10ου EΤΑ για τις Υπερπόντιες Χώρες και Εδάφη (ΥΧΕ) επιπλέον του ποσού που έχει διατεθεί για τη γεωγραφική συνεργασία με τις χώρες ΑΚΕ. Η αρχική πρόταση της Επιτροπής [COM(2004)838] προέβλεπε ότι το ποσό που είχε διατεθεί για τις ΥΧΕ θα έπρεπε να είναι ανάλογο με το ποσοστό των ΥΧΕ στο 9ο EΤΑ. Επειδή οι ΥΧΕ αντιπροσωπεύουν το 1,30% των επιχειρησιακών πιστώσεων για τις χώρες ΑΚΕ βάσει του 9ου EΤΑ, το ποσό που ζητείται για τη χρηματοδότηση της κοινοτικής ενίσχυσης προς τις ΥΧΕ για την περίοδο 2008-2013 ανέρχεται σε 294 εκατομμύρια ευρώ.

Σύμφωνα με τα συμπεράσματα του Συμβουλίου της 16ης Δεκεμβρίου 2005 η Βουλγαρία και η Ρουμανία προβλέπεται να προσχωρήσουν στην ΕΕ την 1η Ιανουαρίου 2008 και κατά συνέπεια θα συνεισφέρουν στο 10ο ΕΤΑ. Εάν χρειαστεί, η μελλοντική απόφαση για την εφαρμογή της εσωτερικής συμφωνίας θα περιλαμβάνει διάταξη σχετικά με αυτές τις δύο χώρες.

Πρόταση

ΕΣΩΤΕΡΙΚΗ ΣΥΜΦΩΝΙΑ

μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των κρατών μελών της αφετέρου, η οποία υπεγράφη στο Κοτονού (Μπενίν) στις 23 Ιουνίου 2000 και αναθεωρήθηκε στο Λουξεμβούργο (Μεγάλο Δουκάτο του Λουξεμβούργου) στις 25 Ιουνίου 2005, καθώς και για τη χορήγηση χρηματοδοτικής ενίσχυσης στις Υπερπόντιες Χώρες και Εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη τη συνθήκη περί ιδρύσεως της Ευρωπαϊκής Κοινότητας,

Εκτιμώντας τα ακόλουθα:

(1) Η συμφωνία εταιρικής σχέσης μεταξύ των κρατών της Αφρικής, της Καραϊβικής και του Ειρηνικού (στο εξής «τα κράτη ΑΚΕ»), αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού του Μπενίν στις 23 Ιουνίου του 2000 και αναθεωρήθηκε στο Μεγάλο Δουκάτο του Λουξεμβούργου, στις 25 Ιουνίου 2005 (στο εξής «η συμφωνία ΑΚΕ-ΕΚ»), στο παράρτημα Iα, τρίτη παράγραφος, προβλέπει ότι «οποιαδήποτε αναγκαία τροποποίηση του πολυετούς χρηματοδοτικού πλαισίου ή σχετικών τμημάτων της συμφωνίας αποφασίζεται από το Συμβούλιο Υπουργών κατά παρέκκλιση από το άρθρο 95 της συμφωνίας αυτής»[1].

(2) Το Συμβούλιο Υπουργών ΑΚΕ-ΕΚ, το οποίο συνήλθε στο Port Moresby (Παπούα Νέα Γουϊνέα) στις 1 και 2 Ιουνίου 2006, ενέκρινε το παράρτημα Ιβ της συμφωνίας ΑΚΕ-ΕΚ το οποίο προβλέπει ότι το συνολικό ποσό της κοινοτικής ενίσχυσης προς τα κράτη ΑΚΕ στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας ΑΚΕ-ΕΚ ανέρχεται σε 22.682 εκατομμύρια ευρώ προερχόμενα από το 10ο Ευρωπαϊκό Ταμείο Ανάπτυξης (στο εξής το ‘10ο ΕΤΑ’), το οποίο χρηματοδοτείται από συνεισφορές των κρατών μελών.

(3) Η απόφαση 2001/822/EΚ του Συμβουλίου της 27ης Νοεμβρίου 2001, για τη σύνδεση των υπερπόντιων χωρών και εδαφών (στο εξής ‘ΥΧΕ”) με την Ευρωπαϊκή Κοινότητα (στο εξής η «απόφαση σύνδεσης») ισχύει μέχρι τις 31 Δεκεμβρίου 2011. Μία νέα απόφαση με βάση το άρθρο 187 της συνθήκης θα εκδοθεί πριν από την ημερομηνία αυτή. Πριν από την 31η Δεκεμβρίου 2007, το Συμβούλιο, με ομόφωνη απόφαση κατόπιν πρότασης της Επιτροπής, θα καθορίσει στα 294 εκατομμύρια ευρώ το ποσό από το 10ο ΕΤΑ για τη χορήγηση χρηματοδοτικής ενίσχυσης στις ΥΧΕ κατά την περίοδο 2008-2013, που υπόκεινται στις διατάξεις του τέταρτου μέρους της συνθήκης.

(4) Η απόφαση 2005/446/EΚ του Συμβουλίου, της 30ης Μαΐου 2005, προβλέπει την προθεσμία πέραν της οποίας οι πιστώσεις του 9ου ΕΤΑ που διαχειρίζεται η Επιτροπή, οι επιδοτήσεις επιτοκίου τις οποίες διαχειρίζεται η Ευρωπαϊκή Τράπεζα Επενδύσεων (στο εξής «η Τράπεζα») και οι τόκοι που προκύπτουν από αυτά τα ποσά δεν μπορούν πλέον να δεσμευθούν μετά την 31η Δεκεμβρίου 2007. Η προθεσμία αυτή μπορεί να αναθεωρηθεί, εάν χρειαστεί.

(5) Προκειμένου να υλοποιηθεί η συμφωνία ΑΚΕ-ΕΚ και η συμφωνία σύνδεσης, πρέπει να συσταθεί ένα 10ο ΕΤΑ και να καθοριστεί μία διαδικασία που θα προβλέπει τον τρόπο διάθεσης των πιστώσεων και τις συνεισφορές των κρατών μελών στο Ταμείο αυτό.

(6) Οι αντιπρόσωποι των κυβερνήσεων των κρατών μελών, συνελθόντες στα πλαίσια του Συμβουλίου, συμφώνησαν να διατεθεί ένα επιπλέον ποσό ύψους 859 εκατομμυρίων ευρώ από το 10ο ΕΤΑ για τις δαπάνες στήριξης που θα πραγματοποιήσει η Επιτροπή κατά τον προγραμματισμό και την εφαρμογή του ΕΤΑ.

(7) Πρέπει να καθοριστούν οι κανόνες της χρηματοδοτικής συνεργασίας.

(8) Στις 12 Σεπτεμβρίου 2000, το Συμβούλιο ενέκρινε εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, σχετικά με τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας ΑΚΕ-ΕΚ καθώς και για τη χορήγηση χρηματοδοτικής ενίσχυσης στις Υπερπόντιες Χώρες και Εδάφη, για τις οποίες ισχύουν οι διατάξεις του τέταρτου μέρους της συνθήκης ΕΚ[2].

(9) Θα πρέπει να συσταθεί, στο πλαίσιο της Επιτροπής, μια επιτροπή αντιπροσώπων των κυβερνήσεων των κρατών μελών (στο εξής «επιτροπή ΕΤΑ») και μια παρόμοια επιτροπή στο πλαίσιο της Τράπεζας. Η Επιτροπή και η Τράπεζα πρέπει να εναρμονίσουν τις ενέργειές τους για την εφαρμογή της συμφωνίας ΑΚΕ-ΕΚ και των αντίστοιχων διατάξεων της απόφασης σύνδεσης.

Ύστερα από διαβουλεύσεις με την Επιτροπή και την Τράπεζα,

ΣΥΜΦΩΝΗΣΑΝ ΤΑ ΕΞΗΣ:

ΚΕΦΑΛΑΙΟ 1

ΧΡΗΜΑΤΟΔΟΤΙΚΟΙ ΠΟΡΟΙ

Άρθρο 1

Πόροι του 10ου ΕΤΑ

1. Τα κράτη μέλη ιδρύουν με την παρούσα Δέκατο Ευρωπαϊκό Ταμείο Ανάπτυξης, στο εξής «το 10ο ΕΤΑ».

2. Το 10ο EΤΑ περιλαμβάνει:

(α) Το ποσό των 23.835 εκατομμυρίων ευρώ που θα συνεισφέρουν τα κράτη μέλη ως εξής:

Κράτος Μέλος | Συνεισφορά σε εκατομμύρια ευρώ |

Βέλγιο | 841,3755 |

Βουλγαρία | 33,369 |

Τσεχία | 121,5585 |

Δανία | 476,700 |

Γερμανία | 4 886,175 |

Εσθονία | 11,9175 |

Ελλάδα | 350,3745 |

Ισπανία | 1 871,0475 |

Γαλλία | 4 659,7425 |

Ιρλανδία | 216,8985 |

Ιταλία | 3 065,181 |

Κύπρος | 21,4515 |

Λετονία | 16,6845 |

Λιθουανία | 28,602 |

Λουξεμβούργο | 64,3545 |

Ουγγαρία | 131,0925 |

Μάλτα | 7,1505 |

Ολλανδία | 1 155,9975 |

Αυστρία | 574,4235 |

Πολωνία | 309,855 |

Πορτογαλία | 274,1025 |

Ρουμανία | 88,1895 |

Σλοβενία | 42,903 |

Σλοβακία | 50,0535 |

Φινλανδία | 350,3745 |

Σουηδία | 653,079 |

Ηνωμένο Βασίλειο | 3 532,347 |

23 835,000 |

Το ποσό των 23.835 εκατομμυρίων ευρώ θα είναι διαθέσιμο από την ημερομηνία έναρξης ισχύος του πολυετούς χρηματοδοτικού πλαισίου. Από το ποσό αυτό:

(i) 22.682 εκατομμύρια ευρώ θα διατεθούν για τις χώρες ΑΚΕ,

(ii) 294 εκατομμύρια ευρώ θα διατεθούν για τις ΥΧΕ,

(iii) 859 εκατομμύρια ευρώ θα διατεθούν στην Επιτροπή για τις δαπάνες στήριξης, όπως προβλέπεται στο άρθρο 6, στο πλαίσιο του προγραμματισμού και της υλοποίησης του ΕΤΑ εκ μέρους της Επιτροπής.

(β) Τις πιστώσεις που προβλέπονται στο παράρτημα Ι της συμφωνίας ΑΚΕ-ΕΚ και στο παράρτημα ΙΙ Α της απόφασης σύνδεσης και διατέθησαν από το 9ο ΕΤΑ για τη χρηματοδότηση της επενδυτικής διευκόλυνσης οι οποίες δεν επηρεάζονται από την απόφαση 2005/446/EΚ του Συμβουλίου, της 30ης Μαΐου 2005, η οποία προβλέπει την προθεσμία πέραν της οποίας δεν μπορούν πλέον να δεσμευθούν οι πιστώσεις του 9ου ΕΤΑ, και η διαχείριση των οποίων θα πρέπει να γίνει σύμφωνα με τους κανόνες διαχείρισης του 10ου ΕΤΑ, από την ημέρα που θα τεθεί σε ισχύ το πολυετές χρηματοδοτικό πλαίσιο για την περίοδο 2008-2013 βάσει της συμφωνίας ΑΚΕ-ΕΚ και την ημερομηνία έναρξης ισχύος των αποφάσεων του Συμβουλίου όσον αφορά τη χρηματοδοτική ενίσχυση στις ΥΧΕ για την περίοδο 2008-2013.

3. Μετά τις 31 Δεκεμβρίου 2007, ή μετά την ημερομηνία έναρξης ισχύος του πολυετούς χρηματοδοτικού πλαισίου για την περίοδο 2008-2013, εάν η ημερομηνία αυτή είναι μεταγενέστερη, τα υπόλοιπα υπέρ των κρατών ΑΚΕ από το 9ο ΕΤΑ ή από προηγούμενα ΕΤΑ και οι αποδεσμευόμενες πιστώσεις για έργα στο πλαίσιο αυτών των ΕΤΑ δεν θα δεσμευθούν πλέον, με εξαίρεση τα υπόλοιπα που προκύπτουν από το σύστημα που εγγυάται τη σταθερότητα των εσόδων από τις εξαγωγές πρωτογενών γεωργικών προϊόντων (STABEX) βάσει των ΕΤΑ πριν από το 9ο ΕΤΑ και των πιστώσεων που προβλέπονται στην παράγραφο 2 στοιχείο β).

4. Το συνολικό ποσό των πόρων του 10ου ΕΤΑ καλύπτει την περίοδο από την 1η Ιανουαρίου 2008 μέχρι τις 31 Δεκεμβρίου 2013. Οι πιστώσεις του 10ου ΕΤΑ δεν θα μπορούν πλέον να δεσμευθούν μετά την 31η Δεκεμβρίου 2013, εκτός εάν το Συμβούλιο αποφασίσει διαφορετικά με ομοφωνία μετά από πρόταση της Επιτροπής.

5. Τα έσοδα που προέρχονται από τόκους που προέκυψαν από πράξεις οι οποίες χρηματοδοτήθηκαν από δεσμεύσεις που είχαν γίνει στο πλαίσιο προηγούμενων ΕΤΑ και από τα κεφάλαια που προβλέπονται στην παράγραφο 2 του παρόντος άρθρου, τα οποία κατατίθενται στους εξουσιοδοτημένους ευρωπαϊκούς οργανισμούς πληρωμών, οι οποίοι προβλέπονται από το άρθρο 37 παράγραφος (1) του παραρτήματος IV της συμφωνίας ΑΚΕ-ΕΚ, πρέπει να κατατίθενται σε έναν ή περισσότερους τραπεζικούς λογαριασμούς που έχουν ανοιχθεί στο όνομα της Επιτροπής και να χρησιμοποιούνται σύμφωνα με τους όρους του άρθρου 6.

6. Στην περίπτωση προσχώρησης νέων κρατών στην Κοινότητα η κατανομή των συνεισφορών που προβλέπονται στην παράγραφο 2 τροποποιείται με ομόφωνη απόφαση του Συμβουλίου μετά από πρόταση της Επιτροπής.

7. Οι χρηματοδοτικοί πόροι αναπροσαρμόζονται με ομόφωνη απόφαση του Συμβουλίου, σύμφωνα με το άρθρο 62 παράγραφος 2 της συμφωνίας ΑΚΕ-ΕΚ.

8. Λόγω της δέσμευσης που έχουν λάβει τα κράτη μέλη να αυξήσουν σημαντικά την επίσημη αναπτυξιακή βοήθεια κατά τη διάρκεια της περιόδου που καλύπτεται από το πολυετές χρηματοδοτικό πλαίσιο 2008-2013, κάθε κράτος μέλος μπορεί να διαθέσει στην Επιτροπή πρόσθετους πόρους πέραν αυτών που προβλέπει η παράγραφος 2 για τη χρηματοδότηση των ταμείων αρωγής ή για τη χρηματοδότηση ή συγχρηματοδότηση έργων και προγραμμάτων στα κράτη ΑΚΕ τα οποία διαχειρίζεται η Επιτροπή ή η Τράπεζα βάσει της συμφωνίας ΑΚΕ-ΕΚ. Οι κανόνες που διέπουν τη διαχείριση αυτών των ταμείων, όπως είναι η κάλυψη των πρόσθετων δαπανών στήριξης που προβλέπει το άρθρο 6 και πραγματοποιούνται από την Επιτροπή ή την Τράπεζα, περιλαμβάνονται στους κανονισμούς που προβλέπει το άρθρο 9. Η διαχείριση των πρόσθετων πόρων, οι οποίοι διατίθενται από τα κράτη μέλη με ομόφωνη απόφασή τους σύμφωνα με την κλίμακα κατανομής που προβλέπεται στην παράγραφο 2, γίνεται σύμφωνα με τις διαδικασίες που προβλέπει το άρθρο 8.

9. Πριν από τη λήξη του 10ου ΕΤΑ, τα κράτη μέλη θα εκτιμήσουν, σύμφωνα με την παράγραφο 7 του παραρτήματος 1β της συμφωνίας ΑΚΕ-ΕΚ, το βαθμό εκπλήρωσης των υποχρεώσεων και πραγματοποίησης των εκταμιεύσεων καθώς και τα αποτελέσματα της χορηγηθείσας βοήθειας με βάση εκτίμηση των αποτελεσμάτων που θα έχει πραγματοποιήσει το Συμβούλιο κατόπιν πρότασης που θα υποβάλει η Επιτροπή το 2010. Οι ανάγκες νέων πόρων για την ενίσχυση της χρηματοδοτικής συνεργασίας μετά το 2013 θα προσδιοριστούν, μεταξύ άλλων, με βάση αυτή την εκτίμηση.

10. Τα κράτη μέλη μπορούν να αποφασίσουν ομόφωνα, πριν από το τέλος του 2013, να εγγράψουν στον προϋπολογισμό όλα ή μέρος των μη δεσμευθέντων υπολοίπων του 10ου ΕΤΑ. Σύμφωνα με την παράγραφο 3 του παραρτήματος 1α της συμφωνίας σχετικά με το πολυετές χρηματοδοτικό πλαίσιο, όλες οι απαιτούμενες τροποποιήσεις του πολυετούς χρηματοδοτικού πλαισίου και των σχετικών διατάξεων της συμφωνίας ΑΚΕ-ΕΚ θα αποφασιστούν από το Συμβούλιο Υπουργών ΑΚΕ-ΕΚ.

Άρθρο 2

Πόροι που διατίθενται για τα κράτη ΑΚΕ

1. Το ποσό των 22.682 εκατομμυρίων ευρώ που προβλέπεται στο άρθρο 1 παράγραφος 2 στοιχείο α) περίπτωση i) θα κατανεμηθεί ανάμεσα στα μέσα συνεργασίας ως εξής:

(α) 18.940 εκατομμύρια ευρώ για την ενίσχυση της μακροπρόθεσμης ανάπτυξης, η οποία θα προγραμματιστεί σε εθνικό και περιφερειακό επίπεδο. Το ποσό αυτό θα χρησιμοποιηθεί για

(i) τη χρηματοδότηση των εθνικών ενδεικτικών προγραμμάτων σύμφωνα με τα άρθρα 1 έως 5 του παραρτήματος IV της συμφωνίας ΑΚΕ-ΕΚ·

(ii) τη χρηματοδότηση των εθνικών ενδεικτικών προγραμμάτων για την ενίσχυση της περιφερειακής και διαπεριφερειακής συνεργασίας και ενοποίησης σύμφωνα με τα άρθρα 6 έως 11, 13 παράγραφος 1 και 14 του παραρτήματος IV της συμφωνίας ΑΚΕ-ΕΚ.

(β) 2.242 εκατομμύρια ευρώ για την ενίσχυση της διαπεριφερειακής συνεργασίας εντός των κρατών ΑΚΕ σύμφωνα με τα άρθρα 12, 13 παράγραφος 2 και 14 του παραρτήματος IV της συμφωνίας ΑΚΕ-EΚ. Το ποσό αυτό περιλαμβάνει και την ενίσχυση μέρους των επιχειρησιακών δαπανών της γραμματείας ΑΚΕ που αναφέρεται στο πρωτόκολλο 1 το οποίο προσαρτάται στη συμφωνία ΑΚΕ-ΕΚ, της Κοινής Κοινοβουλευτικής Συνέλευσης που ιδρύθηκε σύμφωνα με το άρθρο 17 της συμφωνίας ΑΚΕ-ΕΚ, του Κέντρου για την Ανάπτυξη των Επιχειρήσεων (ΚΑΕ) και του Τεχνικού Κέντρου Γεωργικής και Αγροτικής Συνεργασίας (ΤΚΓΑΣ) σύμφωνα με τις διατάξεις του παραρτήματος III της συμφωνίας ΑΚΕ-ΕΚ·

(γ) Μέρος των πόρων που προβλέπουν τα στοιχεία (α) και (β) παραπάνω μπορούν να χρησιμοποιηθούν για την αντιμετώπιση των εξωτερικών πιέσεων και των απρόβλεπτων αναγκών, όπως είναι η συμπληρωματική βραχυπρόθεσμη ανθρωπιστική βοήθεια και η βοήθεια έκτακτης ανάγκης σε εθνικό και περιφερειακό επίπεδο σύμφωνα με τα άρθρα 72 και 73 της συνθήκης ΑΚΕ-ΕΚ, στις περιπτώσεις που η βοήθεια αυτή δεν μπορεί να χρηματοδοτηθεί από τον προϋπολογισμό της ΕΕ, για τη χορήγηση βοήθειας σε περιπτώσεις βραχυπρόθεσμων διακυμάνσεων των εσόδων από τις εξαγωγές σύμφωνα με το άρθρο 68 της συμφωνίας ΑΚΕ-ΕΚ, ή για ενέργειες υπέρ της ειρήνης, της πρόληψης και επίλυσης των συγκρούσεων σύμφωνα με το άρθρο 11 της συμφωνίας ΑΚΕ-ΕΚ.

(δ) Το ποσό των 1.500 εκατομμυρίων ευρώ υπό τη μορφή διάθεσης στην Τράπεζα για τη χρηματοδότηση της επενδυτικής διευκόλυνσης σύμφωνα με το παράρτημα ΙΙ ("Όροι και προϋποθέσεις χρηματοδότησης") της συμφωνίας ΑΚΕ-ΕΚ. Το ποσό αυτό περιλαμβάνει πρόσθεση συνεισφορά στους πόρους της επενδυτικής διευκόλυνσης, η οποία χρησιμοποιείται ως ταμείο ανανεούμενων πιστώσεων για δάνεια εκκίνησης και επιχορηγήσεις για τη χρηματοδότηση των επιδοτήσεων επιτοκίου που προβλέπουν τα άρθρα 2 και 4 του παραρτήματος II της συμφωνίας ΑΚΕ-ΕΚ κατά την περίοδο ισχύος του 10ου ΕΤΑ.

2. Τους πρόσθετους πόρους που προβλέπει το άρθρο 1 παράγραφος 8, μόλις διατεθούν, θα τους διαχειρίζονται είτε η Επιτροπή είτε η Τράπεζα. Το πρόσθετο ποσό που προβλέπεται στο άρθρο 1 παράγραφος 8 τελευταία πρόταση θα διατεθεί, ανάλογα με τις ανάγκες, στα κονδύλια που προβλέπει η παράγραφος 1 στοιχείο α) και β) μετά από απόφαση του Συμβουλίου Υπουργών ΑΚΕ-ΕΚ σύμφωνα με την παράγραφο 3 του παραρτήματος Ια της συμφωνίας ΑΚΕ-ΕΚ.

Άρθρο 3

Πόροι που διατίθενται για τις ΥΧΕ

1. Το ποσό των 294 εκατομμυρίων ευρώ που προβλέπεται στο άρθρο 1 παράγραφος 2 στοιχείο α) περίπτωση (ii) θα διατεθεί σύμφωνα με την απόφαση που θα λάβει το Συμβούλιο πριν από τις 31 Δεκεμβρίου 2007 για την τροποποίηση της απόφασης σύνδεσης σύμφωνα με το άρθρο 187 της συνθήκης.

2. Στην περίπτωση που μία ΥΧΕ είναι ανεξάρτητη και προσχωρήσει στη συμφωνία ΑΚΕ-ΕΚ, το ποσό που προβλέπεται στην παράγραφο 1 θα μειωθεί και αυτά που προβλέπονται στο άρθρο 2 στοιχείο α) θα αυξηθούν αναλόγως με ομόφωνη απόφαση του Συμβουλίου μετά από πρόταση της Επιτροπής.

Άρθρο 4

Δάνεια από τους ίδιους πόρους της Τράπεζας

1. Στο ποσό που διετέθη για την επενδυτική διευκόλυνση βάσει του 9ου ΕΤΑ που προβλέπεται στο άρθρο 1 παράγραφος 2 στοιχείο β) και στο ποσό που προβλέπεται στο άρθρο 2 παράγραφος 1 στοιχείο β) προστίθεται ένα ενδεικτικό ποσό ύψους 1.700 εκατ. ευρώ υπό τη μορφή δανείων τα οποία χορηγεί η Τράπεζα από τους ίδιους πόρους της. Οι πόροι αυτοί χορηγούνται για τους σκοπούς που προβλέπονται στο παράρτημα ΙΙ της συμφωνίας ΑΚΕ-ΕΚ σύμφωνα με τους όρους που προβλέπει το καταστατικό της και με τις ισχύουσες διατάξεις σχετικά με τους όρους και τις προϋποθέσεις για τη χρηματοδότηση επενδύσεων που προβλέπονται στο προαναφερόμενο παράρτημα ΙΙ και στην απόφαση σύνδεσης.

2. Τα κράτη μέλη αναλαμβάνουν την υποχρέωση να ενεργήσουν ως εγγυητές της Τράπεζας, παραιτούμενα του δικαιώματος διαφωνίας και ανάλογα με τη συνεισφορά τους στο κεφάλαιό της για όλες τις οικονομικές υποχρεώσεις των οφειλετών της οι οποίες απορρέουν από τις συμβάσεις που έχει συνάψει η Τράπεζα για δάνεια από τους ίδιους πόρους της σύμφωνα με το άρθρο 1 του παραρτήματος ΙΙ της συμφωνίας ΑΚΕ-ΕΚ και των αντίστοιχων διατάξεων της απόφασης σύνδεσης.

3. Η εγγύηση που προβλέπει η παράγραφος 2 περιορίζεται στο 75% του συνολικού ποσού των πιστώσεων που χορηγεί η Τράπεζα για το σύνολο των δανειακών συμβάσεων αλλά καλύπτει όλους τους κινδύνους.

4. Οι υποχρεώσεις που απορρέουν από την παράγραφο 2 αποτελούν αντικείμενο εγγυητικών συμβάσεων μεταξύ κάθε κράτους μέλους και της Τράπεζας.

Άρθρο 5

Πράξεις που διαχειρίζεται η Τράπεζα

1. Οι πληρωμές που πραγματοποιούνται προς την Τράπεζα στα πλαίσια των ειδικών δανείων που χορηγούνται στα κράτη ΑΚΕ, τις ΥΧΕ και στα Γαλλικά Υπερπόντια Διαμερίσματα καθώς και το προϊόν και τα έσοδα από πράξεις επιχειρηματικών κεφαλαίων στο πλαίσιο των ΕΤΑ πριν από το 9ο ΕΤΑ περιέρχονται στα κράτη μέλη κατ’αναλογία των συνεισφορών τους στο ΕΤΑ από το οποίο προέρχονται τα ποσά αυτά, εκτός εάν το Συμβούλιο αποφασίσει ομόφωνα μετά από πρόταση της Επιτροπής να τα αποθεματοποιήσει ή να τα διαθέσει για άλλους σκοπούς.

2. Οι τυχόν προμήθειες οι οποίες οφείλονται στη Τράπεζα για τη διαχείριση των δανείων και των πράξεων που προβλέπονται στην παράγραφο 1 αφαιρούνται εκ των προτέρων από τα ποσά που πρόκειται να πιστωθούν στα κράτη μέλη.

3. Τα έσοδα που εισπράττει η Τράπεζα από πράξεις στο πλαίσιο της επενδυτικής διευκόλυνσης βάσει του 9ου και του 10ου ΕΤΑ θα χρησιμοποιηθούν για περαιτέρω πράξεις στο πλαίσιο της εν λόγω διευκόλυνσης σύμφωνα με το άρθρο 3 του παραρτήματος ΙΙ της συμφωνίας, αφού αφαιρεθούν οι έκτακτες δαπάνες και επιβαρύνσεις που προκύπτουν σε σχέση με την επενδυτική διευκόλυνση.

4. Η Τράπεζα αμείβεται βάσει μιας μεθόδου πλήρους κάλυψης των δαπανών για τη διαχείριση των πράξεων στο πλαίσιο της επενδυτικής διευκόλυνσης που προβλέπεται στην παράγραφο 3 σύμφωνα με το άρθρο 3 παράγραφος 1 στοιχείο α) του παραρτήματος ΙΙ της συμφωνίας ΑΚΕ-ΕΚ.

Άρθρο 6

Πόροι που προορίζονται για τις δαπάνες στήριξης σχετικά με το ΕΤΑ

1. Οι πόροι για τα μέτρα στήριξης που προβλέπονται στο άρθρο 1 παράγραφος 2 στοιχείο β) περίπτωση (iii) και στο άρθρο 1 παράγραφος 5 καλύπτουν το κόστος που έχει σχέση με τον προγραμματισμό και τη διαχείριση του ΕΤΑ, το οποίο δεν καλύπτεται κατ’ανάγκη από τα έγγραφα στρατηγικής και από τα πολυετή ενδεικτικά προγράμματα που προβλέπει ο κανονισμός του Συμβουλίου ο οποίος αναφέρεται στο άρθρο 9 παράγραφος 1.

2. Αυτοί οι πόροι για τα μέτρα στήριξης, οι οποίοι εκτιμώνται στο 4% των πόρων που διαχειρίζεται η Επιτροπή βάσει της συμφωνίας ΑΚΕ-ΕΚ και της απόφασης σύνδεσης, μπορούν να καλύπτουν δαπάνες οι οποίες έχουν σχέση με την προετοιμασία, την παρακολούθηση, την εποπτεία, τη λογιστική καταχώριση, τον έλεγχο και την αξιολόγηση, ενέργειες οι οποίες είναι άμεσα αναγκαίες για τον προγραμματισμό και τη χρησιμοποίηση των πόρων του ΕΤΑ που διαχειρίζεται η Επιτροπή και των δαπανών που έχουν σχέση με την επίτευξη αυτών των στόχων, όπως είναι η έρευνα σε θέματα αναπτυξιακής πολιτικής, οι μελέτες, οι συσκέψεις, οι ενημερωτικές ενέργειες, οι δράσεις ευαισθητοποίησης, η κατάρτιση και οι δημοσιεύσεις, οι δαπάνες που έχουν σχέση με τα δίκτυα ηλεκτρονικών υπολογιστών για την ανταλλαγή πληροφοριών και οποιαδήποτε άλλη δαπάνη διοικητικής ή τεχνικής βοήθειας στην οποία ενδέχεται να υποβληθεί η Επιτροπή για τη διαχείριση του ΕΤΑ. Πρέπει να καλύπτουν επίσης τις δαπάνες τόσο στην κεντρική υπηρεσία της Επιτροπής όσο και στις αντιπροσωπείες σχετικά με τη διοικητική στήριξη η οποία είναι αναγκαία για τη διαχείριση των πράξεων που χρηματοδοτούνται βάσει της συμφωνίας ΑΚΕ-ΕΚ και της απόφασης σύνδεσης.

ΚΕΦΑΛΑΙΟ II

ΕΦΑΡΜΟΓΗ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 7

Συνεισφορές στο 10ο ΕΤΑ

1. Κάθε χρόνο, η Επιτροπή, λαμβάνοντας υπόψη τις προβλέψεις της Τράπεζας σχετικά με τη διαχείριση και τη λειτουργία της επενδυτικής διευκόλυνσης, συντάσσει και κοινοποιεί στο Συμβούλιο μέχρι τις 15 Οκτωβρίου μία κατάσταση με τις αναλήψεις υποχρεώσεων, τις πληρωμές και τις προσκλήσεις για συνεισφορές σε σχέση με το τρέχον και το επόμενο οικονομικό έτος. Το ύψος των ποσών αυτών καθορίζεται με βάση τη δυνατότητα διάθεσης των προτεινόμενων πόρων. Το Συμβούλιο αποφασίζει σχετικά με το ετήσιο ποσό που προβλέπουν οι προσκλήσεις καταβολής συνεισφορών για το επόμενο έτος, προσδιορίζοντας το ποσοστό που θα καταβάλει η Επιτροπή και το ποσοστό που θα καταβάλει η Τράπεζα με την ειδική πλειοψηφία που προβλέπει το άρθρο 8.

2. Η Επιτροπή και το Συμβούλιο φροντίζουν ώστε οι συνεισφορές να αντιστοιχούν στις προβλεπόμενες πληρωμές. Εάν οι συνεισφορές που αποφασίζονται σύμφωνα με την παράγραφο 1 διαφέρουν από τις πραγματικές ανάγκες του ΕΤΑ κατά τη διάρκεια του συγκεκριμένου οικονομικού έτους, η Επιτροπή υποβάλλει προτάσεις τροποποίησης των ποσών της συνεισφοράς στο Συμβούλιο, το οποίο αποφασίζει σχετικά με ειδική πλειοψηφία, όπως προβλέπεται στο άρθρο 8.

3. Όσον αφορά την πληρωμή των ποσών που έχουν δεσμευθεί στα πλαίσιο προηγούμενων ΕΤΑ, οι συνεισφορές κάθε κράτους μέλους υπολογίζονται κατ’αναλογία των συνεισφορών τους στο 9ο ΕΤΑ.

4. Οι λεπτομερείς κανόνες όσον αφορά την καταβολή συνεισφορών εκ μέρους των κρατών μελών καταρτίζονται στον χρηματοδοτικό κανονισμό που αναφέρεται στο άρθρο 9 παράγραφος 2.

Άρθρο 8

Η επιτροπή του Ευρωπαϊκού Ταμείου Ανάπτυξης

1. Στο πλαίσιο της Επιτροπής συγκροτείται επιτροπή (στο εξής «επιτροπή ΕΤΑ») η οποία απαρτίζεται από αντιπροσώπους των κυβερνήσεων των κρατών μελών για τους πόρους του 10ου ΕΤΑ τους οποίους διαχειρίζεται η Επιτροπή. Η Επιτροπή ΕΤΑ προεδρεύεται από έναν εκπρόσωπο της Επιτροπής η οποία διαθέτει και τη γραμματεία της. Στις εργασίες της συμμετέχει και εκπρόσωπος της Τράπεζας.

2. Στο πλαίσιο της επιτροπής ΕΤΑ, οι ψήφοι των κρατών μελών σταθμίζονται ως εξής:

Κράτος Μέλος | Ψήφοι |

Βέλγιο | [35] |

Βουλγαρία | [1] |

Τσεχία | [5] |

Δανία | [20] |

Γερμανία | [205] |

Εσθονία | [1] |

Ελλάδα | [15] |

Ισπανία | [79] |

Γαλλία | [196] |

Ιρλανδία | [9] |

Ιταλία | [129] |

Κύπρος | [1] |

Λετονία | [1] |

Λιθουανία | [1] |

Λουξεμβούργο | [3] |

Ουγγαρία | [6] |

Μάλτα | [1] |

Ολλανδία | [49] |

Αυστρία | [24] |

Πολωνία | [13] |

Πορτογαλία | [12] |

Ρουμανία | [4] |

Σλοβενία | [2] |

Σλοβακία | [2] |

Φινλανδία | [15] |

Σουηδία | [27] |

Ηνωμένο Βασίλειο | [148] |

Σύνολο | [1001] |

3. Η επιτροπή ΕΤΑ αποφασίζει με ειδική πλειοψηφία [601] ψήφων, που αντιστοιχούν στην ευνοϊκή ψήφο τουλάχιστον [13] κρατών μελών.

4. Η στάθμιση που προβλέπεται στην παράγραφο 2 και η ειδική πλειοψηφία που προβλέπεται στην παράγραφο 3 τροποποιούνται με ομόφωνη απόφαση του Συμβουλίου στην περίπτωση που προβλέπεται στο άρθρο 1 παράγραφος 6.

5. Η επιτροπή ΕΤΑ θεσπίζει τον εσωτερικό της κανονισμό.

Άρθρο 9

Εκτελεστικές διατάξεις

Οι εκτελεστικές διατάξεις της παρούσας συμφωνίας αποτελούν αντικείμενο

(1) κανονισμού σχετικά με τον προγραμματισμό και τις διαδικασίες λήψης αποφάσεων, ο οποίος εκδίδεται προτού τεθεί σε ισχύ η συμφωνία ΑΚΕ-ΕΚ από το Συμβούλιο με την ειδική πλειοψηφία που προβλέπει το άρθρο 8, κατόπιν πρότασης της Επιτροπής και αφού γνωμοδοτήσει η Τράπεζα σχετικά με τις διατάξεις που την αφορούν,

(2) δημοσιονομικού κανονισμού, ο οποίος εκδίδεται πριν τεθεί σε ισχύ η συμφωνία ΑΚΕ-ΕΚ από το Συμβούλιο, το οποίο αποφασίζει με ειδική πλειοψηφία όπως προβλέπεται στο άρθρο 8, βάσει πρότασης της Επιτροπής και αφού γνωμοδοτήσει η Τράπεζα για τις διατάξεις που την αφορούν καθώς και το Ελεγκτικό Συνέδριο που ιδρύθηκε σύμφωνα με το άρθρο 247 της συνθήκης περί ιδρύσεως της Ευρωπαϊκής Κοινότητας (στο εξής το «Ελεγκτικό Συνέδριο»).

Άρθρο 10

Δημοσιονομική εκτέλεση, λογιστική, έλεγχος και απαλλαγή

1. Η Επιτροπή αναλαμβάνει τη δημοσιονομική εκτέλεση των κονδυλίων που διαχειρίζεται σύμφωνα με το άρθρο 2 παράγραφος 1 στοιχεία α) και β), το άρθρο 2 παράγραφος 2 και το άρθρο 6, καθώς και την εκτέλεση έργων και προγραμμάτων σύμφωνα με τον χρηματοδοτικό κανονισμό που προβλέπεται στο άρθρο 9 παράγραφος 2. Για την ανάκτηση των αχρεωστήτως καταβληθέντων ποσών οι αποφάσεις της Επιτροπής εκτελούνται σύμφωνα με το άρθρο 256 της συνθήκης περί ιδρύσεως της Ευρωπαϊκής Κοινότητας.

2. Η Επιτροπή διαχειρίζεται την επενδυτική διευκόλυνση και προβαίνει στις σχετικές ενέργειες εξ ονόματος της Κοινότητας σύμφωνα με τους κανόνες του δημοσιονομικού κανονισμού ο οποίος προβλέπεται στο άρθρο 9 παράγραφος 2. Στα πλαίσια αυτά η Τράπεζα ενεργεί για λογαριασμό και με την ευθύνη της Κοινότητας. Όλα τα δικαιώματα που προκύπτουν από αυτές τις ενέργειες, ιδίως τα δικαιώματα του πιστωτή ή του κυρίου, ασκούνται από τα κράτη μέλη.

3. Η Τράπεζα αναλαμβάνει τη δημοσιονομική εκτέλεση των πράξεων οι οποίες χρηματοδοτούνται με δάνεια από τους δικούς της πόρους σε συνδυασμό ενδεχομένως με επιδοτήσεις επιτοκίων από τους πόρους του Ταμείου.

4. Η Επιτροπή καταρτίζει και εγκρίνει τους λογαριασμούς του ΕΤΑ για κάθε οικονομικό έτος και τους υποβάλλει στο Ευρωπαϊκό Κοινοβούλιο, το Συμβούλιο και στο Ελεγκτικό Συνέδριο.

5. Η Επιτροπή κοινοποιεί τις πληροφορίες που προβλέπει το άρθρο 9 στο Ελεγκτικό Συνέδριο, ώστε να του δίνει τη δυνατότητα να πραγματοποιεί βάσει αποδεικτικών εγγράφων ελέγχους σχετικά με τη βοήθεια που χορηγείται από πόρους του ΕΤΑ.

6. Κάθε χρόνο η Τράπεζα υποβάλλει στην Επιτροπή και στο Συμβούλιο την ετήσια έκθεσή της σχετικά με την εκτέλεση των ενεργειών που χρηματοδοτούνται από τους πόρους του ΕΤΑ που αυτή διαχειρίζεται.

7. Με την επιφύλαξη της παραγράφου 9 το Ελεγκτικό Συνέδριο ασκεί τις αρμοδιότητές του οι οποίες του έχουν ανατεθεί βάσει του άρθρου 248 της συνθήκης περί ιδρύσεως της Ευρωπαϊκής Κοινότητας σε σχέση με τις ενέργειες που χρηματοδοτούνται από το ΕΤΑ. Οι όροι υπό τους οποίους ασκεί τις αρμοδιότητές του το Ελεγκτικό Συνέδριο περιλαμβάνονται στο χρηματοδοτικό κανονισμό ο οποίος αναφέρεται στο άρθρο 9 παράγραφος 2.

8. Το Ευρωπαϊκό Κοινοβούλιο, μετά από σύσταση του Συμβουλίου που αποφασίζει με ειδική πλειοψηφία όπως προβλέπεται στο άρθρο 8, απαλλάσσει την Επιτροπή για την οικονομική διαχείριση του ΕΤΑ με εξαίρεση τις πράξεις που διαχειρίζεται η Τράπεζα.

9. Οι ενέργειες που χρηματοδοτούνται από τους πόρους του ΕΤΑ, τους οποίους διαχειρίζεται η Τράπεζα, υπόκεινται στις διαδικασίες ελέγχου και απαλλαγής που προβλέπονται από το καταστατικό της Τράπεζας για το σύνολο των δραστηριοτήτων της.

Άρθρο 11

Ρήτρα αναθεώρησης

Τα άρθρα που περιέχονται στο κεφάλαιο ΙΙ μπορούν να τροποποιηθούν από το Συμβούλιο με ομόφωνη απόφασή του μετά από πρόταση της Επιτροπής. Η Τράπεζα συμμετέχει στην εκπόνηση της πρότασης της Επιτροπής σχετικά με τα θέματα που αφορούν τις δραστηριότητές της καθώς και τις δραστηριότητες της επενδυτικής διευκόλυνσης.

Άρθρο 12

Κύρωση, έναρξη ισχύος και διάρκεια

1. Κάθε κράτος μέλος εγκρίνει την παρούσα συμφωνία σύμφωνα με τις οικείες συνταγματικές του διατάξεις. Η κυβέρνηση κάθε κράτους μέλους ενημερώνει τη Γενική Γραμματεία του Συμβουλίου της Ευρωπαϊκής Ένωσης μόλις ολοκληρωθούν οι διαδικασίες που απαιτούνται για την έναρξη ισχύος της παρούσας συμφωνίας.

2. Η παρούσα συμφωνία αρχίζει να ισχύει την πρώτη ημέρα του δεύτερου μήνα μετά την κοινοποίηση της έγκρισής της από το τελευταίο κράτος μέλος.

3. Η παρούσα συμφωνία έχει την ίδια χρονική διάρκεια με το πολυετές χρηματοδοτικό πλαίσιο του παραρτήματος Ιβ της συμφωνίας ΑΚΕ-ΕΚ. Ωστόσο, με την επιφύλαξη του άρθρου 1 παράγραφος 4, η παρούσα συμφωνία θα παραμείνει σε ισχύ επί όσο διάστημα χρειάζεται για την πλήρη εκτέλεση όλων των ενεργειών που χρηματοδοτούνται βάσει της συμφωνίας ΑΚΕ-ΕΚ, της απόφασης σύνδεσης και του εν λόγω πολυετούς χρηματοδοτικού πλαισίου.

Άρθρο 13

Αυθεντικές γλώσσες

Η παρούσα συμφωνία συντάσσεται σε ένα και μόνο αντίτυπο στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και καθένα από τα κείμενα αυτά είναι εξίσου αυθεντικό. Η συμφωνία κατατίθεται στα αρχεία της Γενικής Γραμματείας του Συμβουλίου της Ευρωπαϊκής Ένωσης, η οποία διαβιβάζει ένα επικυρωμένο αντίγραφο στις κυβερνήσεις των κρατών που την υπογράφουν.

Βρυξέλλες,

Υπογραφές

[1] ΕΕ L 287 της 28.10.2005.

[2] ΕΕ L 317 της 15.12.2000.